Fostul prim-adjunct al directorului SRI Florian Coldea a declarat, marţi, că nu înţelege sintagma prin care unele voci redefinesc statul român, adăugând că el se poate referi doar la "statul vertical", pe care l-a servit, şi a atras atenţia că sunt demersuri care merg "dincolo de lupta politică" şi care "riscă să se tranforme într-o vânătoare de vrăjitoare ce afectează instituţiile fundamentale".



Coldea a fost audiat mai bine de opt ore la Comisia parlamentară de control al activităţii SRI.



La finalul audierii, el a afirmat că s-au atins subiectele aflate pe agenda comisiei, precizând că discuţiile vor continua.



"S-a discutat şi despre sintagmele cu care astăzi este redefinit statul de către unele voci. Am precizat şi faptul că eu nu înţeleg această sintagmă, dar mă pot referi doar la statul vertical pe care l-am servit puternic şi protectiv în slujba României şi pe care îl cunosc şi în care s-au făcut eforturi deosebite pentru consolidarea domniei legii. La acest efort nu a participat doar instituţia noastră, ci şi alte instituţii şi persoane, dintre care constat că unele, din varii motive, unele uşor de observat, îl redefinesc astăzi. În încheiere, cel puţin pentru această fază la nivelul comisiei, doresc să precizez şi într-un anumit fel să atrag atenţia că, deşi înţeleg atracţia pentru mister, poveşti cu spioni, contraspioni şi conspiraţii, precum şi frustrarea unora şi nevoia de a inventa alte vinovăţii, aceste demersuri, care observăm că merg dincolo de lupta politică, riscă să se transforme într-o adevărată vânătoare de vrăjitoare care afectează instituţiile fundamentale ale statului român şi prin asta capacităţile democratice de apărare ale României, aşa cum au fost ele definite de lege, de normele euroatlantice, pe care, culmea, unii pretind că le apără", a susţinut fostul prim-adjunct al directorului SRI.



El a adăugat că audierile la comisia SRI vor continua la o dată care urmează să fie stabilită de comun de acord cu parlamentarii.



"Eu cred că am reuşit să atingem toate subiectele de pe agenda membrilor comisiei, majoritatea sau unele dintre ele au fost deja vehiculate în spaţiul public. În acest sens, pentru aprofundarea unora, mi-am rezervat dreptul cu care membrii comisiei au fost de acord de a reveni la comisie cu noi detalii care ar putea fi de interes, atunci când se vor finaliza o serie de chestiuni aflate în derulare. Cred că am oferit răspuns în mod proactiv la toate întrebările adresate despre aceste subiecte care erau pe ordinea comisiei, dar şi la întrebările suplimentare care au apărut în cadrul discuţiei. Răspunsurile s-au referit la o serie de chestiuni, alegaţii, acuzaţii vehiculate în spaţiul public ale unor foşti sau actuali beneficiari şi parteneri instituţionali, ale unor jurnalişti, oameni de media care ne acuză astăzi, dintre care o parte ne cultivau cu multă insistenţă, dar şi ale unor foşti colaboratori din cadrul instituţiei, rezervişti. Am explicat în detaliu care sunt procedurile şi modul de relaţionare cu toate aceste categorii de interlocutori cu care conducerea instituţiei a interacţionat atât formal, cât şi informal, dar strict în limitele şi spiritul legii şi al regulamentelor militare", a detaliat Florian Coldea.



El a precizat că s-a discutat şi subiectul protocoalelor de cooperare, care au făcut deja obiectul verificărilor comisiei, la care parlamentarii au deja acces şi care, din punctul său de vedere, dincolo de faptul că se înscriu în limita legii, au un caracter tehnic şi limitativ, tocmai pentru asigurarea legalităţii şi trasabilităţii cooperării, respectiv pentru a preîntâmpina eventuale excese ale instituţiilor implicate.



"Aş vrea să nu uităm că practica ne-a dovedit că, folosind aceste protocoale, de-a lungul timpului sau pe perioada mandatului meu, am prevenit şi contracarat riscuri la adresa României, mai concret - separat de combaterea corupţiei - ne-am realizat misiunea serviciului, reuşind să trecem neafectaţi de un fenomen terorist cu valenţe globale de care puţine ţări au scăpat neafectate, să facem faţă, să gestionăm probleme de contraspionaj şi ameninţări transfrontaliere din vecinătatea estică, în condiţiile în care vedem cu toţii că multe ţări cu capabilităţi mult mai mari decât ale României au fost serios afectate şi multe alte ameninţări şi probleme care ţin de responsabilităţile noastre. Prin aceasta am contribuit semnificativ ca România să fie catalogată ca ţară sigură şi furnizoare de securitate pentru partenerii şi aliaţii noştri. Siguranţa României, aşa cum o resimt cetăţenii ei astăzi, nu este un dat aşa cum din păcate extrem de mulţi consideră, ci este rezultatul unor eforturi instituţionale şi ale unor sacrificii individuale şi personale. S-a discutat aici despre ample transformări parcurse de instituţie în perioada mandatului meu, care, într-o perioadă dificilă, împreună cu profesioniştii şi ofiţerii din instituţie, au făcut din SRI o instituţie modernă care a performat la cele mai înalte standarde euroatlantice, consolidându-şi statutul de instituţie fundamentală a statului român care avea constant peste 50% încredere la nivelul populaţiei. Instituţia a prevenit şi contracarat, împreună cu partenerii interni şi internaţionali, într-o perioadă dificilă internaţională, riscuri şi ameninţări la adresa României şi a aliaţilor săi", a mai spus Coldea. AGERPRES/(A - autor: Cătălina Matei, editor: Claudia Stănescu, editor online: Ada Vîlceanu)